Hoe om ware geluk te vind in 2010 - www.bybelkennis.co.za
by Mitch Kalp · Published 03/01/2010 · Updated 28/09/2014
Hoe om ware geluk te vind in 2010 – Kobus Kok
Without love people die (prinses Diana)
Die wêreld is vol ongelukkigheid. Mense skarrel elke dag rond om te oorleef. Miskien het jy dit ook al beleef dat mense eintlik net gefokus is op hulself en hulle eie klein wêreldjie. In hierdie oorlewingstryd gryp mens uit desperaatheid na enige vorm van genot of iets wat bietjie vreugde en opwinding kan verskaf net om lewendig te kan voel.
Ongelukkig sal mens egter vinnig agterkom dat die meeste van die dinge waarna mense so gryp nie regtig werk nie. Mens bly maar leeg en onvervuld. Inteendeel, baie van die gegrypery na dinge wat sogenaamde vreugde bring kom steel eintlik van die ware menswees wat God beplan het.
Die vraag is natuurlik hoe ons dit regkry om jaar vir jaar en dekade vir dekade die Punt te mis? Hoe gebeur dit dat die Lewe en die sin van die lewe ons telkens ontglip en ons onsself uitvang dat ons die Punt van die lewe, die lewe in Christus, eintlik heeltemal mis?
In die Bybelse tyd was dinge nie veel anders nie. Vreugde, geluk en blydskap was ook 'n begeerte vir mense van daardie tyd. Daarom is dit ook nie vreemd om te sien dat Paulus ook oor blydskap en vreugde praat nie. In Filemon :7 skryf Paulus vir Filemon dat die liefde wat Filemon aan hom bewys het hom groot vreugde verskaf het. Mens lees dit dikwels sommer so vinnig asof dit nie belangrik is nie. Maar dink vir n oomblik mooi oor hierdie konsep:
Liefde bring vreugde.
Iemand het n ruk gelede vir my 'n internet boodskap gestuur, en in die attachment was n kaartjie wat prinses Diana in haar eie handskrif op n stadium geskryf het. Daarin sê sy: Without love, people die. Dit is n belangrike herinnering dat indien 'n mens liefdeloos deur hierdie wêreld beweeg, dan gaan iets van 'n mens in die proses dood. Indien mens nie ware liefde en omgee van mense ervaar nie, dan gaan daar n stuk sin en betekenis in die lewe verlore. Sonder die ervaring van liefde en omgee sal die ervaring van lewensvreugde ook telkens uitbly. Die ironie is dat ons dit eintlik weet, maar dikwels diegene is wat wag dat ander mense vir ons liefde sal wys en vir ons sal omgee. Baie mense wag vir jare en jare vir ander om vir hulle liefde en omgee te wys en leef dan in verwyt vir die liefde wat hulle nie ontvang het van ander mense nie. Hulle sal dan graag vertel hoe min liefde hulle van hulle ouers ontvang het en hoe min liefde hulle van hulle lewensmaats of kinders ontvang het en hoe niemand regtig daar was vir hulle toe hulle dit die nodigste gehad het nie of hulle keer op keer teleurstel.
Hierdie vorm van self-gefokusde wag-op-liefde-van-ander-mense is eintlik n doodloopstraat. Miskien is die vraag nie hoeveel liefde ons van ander mense ontvang het nie, maar hoeveel liefde ons verniet weggegee het. Met ander woorde, hoeveel vreugde het ons vir die mense rondom ons verskaf deur die liefde en omgee wat ons vir hulle gegee het? Dit is die Punt (vgl. 1 Korintiërs 13; ; Efesiërs 5:2; Filippense 1:9).
Mag 2010 die jaar wees waar ons nie in die eerste plek wag vir ander om liefde en omgee vir ons te wys nie, maar die jaar waarin ons liefde en omgee vir ander wys en 'n bron van vreugde vir ander sal wees!
Daar is eintlik net een manier om dit te kan regkry. In ons verhouding met God moet ons vol word van Sy liefde, wat alleen in mens groei indien mens baie tyd by sy voete spandeer. Indien 'n mens 'n gewoonte maak om elke dag by God se voete te sit en te fokus op die wonderlike gawes wat Hy so ryklik op mens se lewe uitgestort het, dan vloei jou lewensbeker oor van vreugde en geluk. Ons vergeet dikwels watter wonderlike dinge God vir ons gedoen het en hoe geseënd ons eintlik is. Dankbaarheid is die vlam van die lewe! Onthou Paulus se woorde in Filippense 4:4: verbly jou in die Here; vind dus jou blydskap en vreugde in Hom en laat dit oorvloei deur jou liefde en omgee vir ander in die jaar wat kom. Hoe meer liefde en omgee jy weggee aan ander, hoe voller word jou lewe en hoe meer vreugde en sinvolheid sal jy beleef. Probeer dit en jy sal sien dit is so.